Loís Felipe abdica en a revolución de febrero de 1848, quan ye proclamada a segunda republica. En aviento de 1848 Loís Napolión Bonaparte, fillo de Loís, chirmán de Napolión ye esleito president. Tres anyadas dimpués, un colp d'estau y un plebiscito concentra o poder en Loís Napolión Bonaparte, que restableix l'imperio en 1852 y prene o títol de Napolión III. En 1860 o rei de Cerdenya y Piamont cede Savoya y Niza a Francia a cambio de l'aduya en a politica d'unidat italiana. En 1866-1867 prebó d'aproveitar o conflicto entre Austria y Prusia pa ocupar Belchica y Luxemburgo, pero Bismark lo impedirá. As tropas alemanas rodeyan París, o gobierno se refuchia en Burdeus. L'imperio se desfa quan os prusians fan presionero a Napolión III en Sedán. En setiembre de 1870 se proclama de nuevo a republica, consolidada a fins d'a decada de 1870. A III republica durará dica a segunda guerra mundial. En chinero de 1871 se firma un armisticio con Alemanya, y por o tractau de Francfort d'o 10 de mayo de 1871 Francia cede a Alemanya Alsacia (de fueras de Belfort), y una part de Lorena, con a ciudat de Metz.